Powerhouse

Powerhouse er et samarbeid om plusshus som produserer mer ren og fornybar energi over livsløpet sitt enn det som blir brukt til produksjon av byggevarer, oppføring, drift og avhending av bygget. Målet var opprinnelig å vise at det er mulig å bygge plusshus i Norge, noe det første Powerhouset på Kjørbo i Sandvika viste. Nå er visjonen alle bygg skal produsere mer energi enn de bruker. For å få til dette bygges det for optimal utnyttelse av sol og annen fornybar energi, og et ekstremt lavt energiforbruk, gjennom fokus på energi i alle faser av prosessen fram mot et ferdig bygg. Byggets utforming og planløsning, takløsninger og fasader, samt energi- og ventilasjons-løsninger, blir en funksjon av energi- og miljøkravene.
Det finnes mange definisjoner av plusshus. Det som skiller Powerhouse-konseptet fra andre typer av plusshus er ambisjonen om å produsere mer energi enn det som blir brukt gjennom hele byggets livsløp – fra oppføring til avhending.
Første skritt på veien for å realisere et Powerhouse er å gjennomføre en workshop-null, et arbeidsmøte hvor et tverrfaglig team som gjennomgår prosjektet, og utforsker mulighetene for å realisere det som et Powerhouse. I etterkant oppsummeres arbeidet i en rapport som presenteres og overleveres prosjekteier.

Powerhouse-samarbeidet

Powerhouse-samarbeidet består av eiendomsselskapet Entra, prosjektutvikleren og entreprenøren Skanska, Miljøstiftelsen ZERO, arkitektkontoret Snøhetta og rådgivnings­selskapet Asplan Viak. Hvert prosjekt har ulike konstellasjoner av partnersammensetning til det beste for bygget det gjelder, og jobber på tvers av faggrupper, samt samarbeider tettere for å utnytte bransjens spisskompetanse.

Powerhouse Kjørbo

På Kjørbo i Sandvika åpnet våren 2014 verdens første kontorbygg som er rehabilitert til å bli energipositivt. I løpet av et livsløp på 60 år skal bygget produsere mer ren og fornybar energi enn det forbruker, deriblant energien som er blitt brukt til produksjon av byggevarer, oppføring, drift og avhending av bygget. Kontorbyggene som utgjør Powerhouse Kjørbo ble opprinnelig oppført i 1980, og ligger i Kjørboparken i Sandvika i Bærum kommune. Rehabiliteringen ble startet i 2013, og den energipositive konverteringen ble åpnet offisielt den 25. april 2014. Ved åpning var det både Norges første plusshus og verdens første rehabiliterte plusshus. Powerhouse Kjørbo hadde ved åpning i tillegg Norges største solcelletak. I januar 2014 mottok Powerhouse Kjørbo miljøsertifiseringen BREEAM NOR «Outstanding» for designfasen
Resultat:
Etter renoveringen er Powerhouse Kjørbos energibehov redusert med mer enn 86 % .
• Energioverskuddet i driftsfasen ligger rundt 21 kilowattimer per kvadratmeter oppvarmet bruksareal, eksklusive energibruk til brukerutstyr.
• Oppnådd BREEAM-NOR-klassifisering “outstanding as built” – det høyeste av de fem nivåene i miljøklassifiseringssystemet
• Det har blitt et attraktivt, åpent og dynamisk kontorbygg.
• Bygningenes brukere forteller om bedre inneklima, bedre akustikk, belysning og mer komfortabel temperatur.

Powerhouse Brattørkaia

Kontorbygget er planlagt reist på Brattørkaia i Trondheim. 11. desember 2014 vedtok Bystyret i Trondheim en omregulering av Brattørkaia, noe som betyr et politisk ja til realiseringen av Powerhouse der. Snøhetta arkitekter har tegnet bygget, som skal produsere mer ren energi enn det forbruker gjennom livsløpet. Energien som har gått med til produksjon og transport av byggematerialene er tatt med i regnestykket. Powerhouse Brattørkaia skal dessuten miljøsertifiseres i henhold til BREEAM NOR Outstanding.

Powerhouse Drøbak

Norges mest miljøvennlige skole, Powerhouse Drøbak Montessori ungdomsskole, skal stå ferdig 1. mars 2018. Over livsløpet vil skolen produsere mer energi enn den bruker. Ungdomsskolen har 60 elever fra 8. – 10. klasse og ligger i naturskjønne omgivelser i Drøbak - en times kjøring fra Oslo. Det nye bygget er utformet slik at elevenes forståelse for menneskets samhørighet med naturen styrkes. 

Powerhouse Telemark

Når kontorbygget står ferdig i Kuni 2020, blir det Norges første nybygde kontorbygg som produserer mer energy enn det forbruker - og samtidig verdens nordligste energi-positive bygg. Bygget får 11 etasjer, blir 40 meter høyt med et samlet areal på vel 8500 kvadratmeter. Investeringen er på over 200 millioner kroner. Eiendomsutvikler Emil Eriksrød (33) og hans selskap R8 Property håper byggets lokalisering i Porsgrunn med kun 35.000 innbyggere vil bidra til å senke terskelen for å bygge energi-positive bygg i resten av verden. Powerhouse Telemark har en diamant-lignende form for å minimalisere energibruken og maksimalisere høstingen av solenergi.
Snøhetta er arkitekt for prosjektet og selskapets grunnlegger Kjetil Trædal Thorsen tror Powerhouse Telemark vil sette Norge på det internasjonale kartet innen energiløsninger og arkitektur.